ביפוביה

ביפוביה הוא מונח ממדעי החברה המתאר פחד, רתיעה, ביטול, אפליה, או דיכוי נגד ביסקסואלים. לעיתים קרובות מניחים כי ביפוביה זהה להומופוביה, אך למעשה יש לראות בהן תופעות קשורות, אך נבדלות זו מזו<ref></ref>. בעוד שרוב צורות ההומופוביה והלסבופוביה משפיעות גם על ביסקסואלים, בכל זאת ישנם סטראוטיפים ספציפיים לביסקסואליות. 

== רקע ==
המילה "ביפוביה" היא הלחם של המילים ביסקסואליות ופוביה, שפירושה בעת או חרדה, אף כי במקרה זה, משמעותה היא חברתית ולא קלינית, בדומה לשימוש בה במושג קסנופוביה – שנאת זרים, שגם לה אין מובן קליני. ביסקסואלים סובלים מחוסר קבלה לא רק מצד החברה ההטרוסקסואלית, אלא גם מצד קבוצות אחרות של להטב"ק. היחס השלילי משתי האוכלוסיות, שאחת מהן אף אמורה להיות דומה להם במאפייניה, מכונה "אפליה כפולה". בחברה ההטרוסקסואלית היחס השלילי דומה במהותו להומופוביה, ובחברת הלהט"ב, היחס השלילי מגיע מצד לסביות והומואים התופסים את המשיכה לבני שני המגדרים כחוסר השלמה עם המשיכה לבני אותו מגדר, ורואים בביסקסואלים הומואים או לסביות שמתכחשים לנטייתם "האמיתית"<ref></ref>. 

סקר שנערך בקרב 600 נשאלים שהגדירו את עצמם חלק מקהילה המולטי-משיכתית בישראל ב-2017 על ידי מרכז ניר כץ והפורום הבי-פאן-פולי העלה ש-98.5% מהמשתתפים דיווחו כי חוו גילויי ביפוביה בכלל, ו-60% העידו על גילויי ביפוביה בתוך הקהילה הלהט"בית. 81% העידו שהתייחסו למיניות שלהם כ'שלב בלבד', 75% העידו כי התייחסו אליהם כאל הטרוסקסואלים או הומוסקסואלים גם לאחר שהזדהו כביסקסואלים, 73% העידו כי התייחסו למיניותם כאל סימן לחוסר החלטיות, 73% העידו כי הכחישו בפניהם את האפשרות שאדם יימשך ליותר ממגדר אחד, 70% העידו כי התבדחו על זהותם המינית, 65% דיווחו כי נשאלו שאלות לא נעימות על הרגליהם המיניים, 59.5% העידו כי הפעילו עליהם לחץ 'לבחור' מגדר אחד שאליו הם נמשכים, 58% העידו כי חוו הצעה מינית לא רצויה, 56% דיווחו כי פקפקו על מקומם בקהילת הלהט"ב, 50% דיווחו כי התייחסו לנטייה המינית שלהם כסממן לחוסר אמינות או בוגדנות, 47% דיווחו שהתייחסו לזהותם המינית כמחלה או פגם מוסרי ו-42% דיווחו שדרשו מהם להסתיר את נטייתם המינית.

==צורות של ביפוביה==
חלק מהצורות של ביפוביה קיימות בכלל החברה, חלק רק בקרב הקהילה הגאה וחלק רק בקרב הטרוסקסואלים. ביפוביה בקרב הטרוסקסואלים מבטאת סלידה כלפי הסטייה מנורמות המגדר. ביפוביה בקרב הומוסקסואלים ולסביות מזהה ביסקסואלים כמשמרים את זכויות היתר של הציבור ההטרוסקסואלי בעודם נהנים גם מההטבות של שייכות לקהילה הלהט"בית.

===מחיקת זהות===

הומוסקסואלים והטרוסקסואלים נכללים יחד תחת קטגוריית המונוסקסואליות וישנה תפיסה כי ביסקסואליות איננה נטייה מינית אמיתית או לגיטימית.
מחיקת הזהות מתבטאת במגוון אופנים; התייחסות למישהו שהצהיר על ביסקסואליות כהומו, לסבית או הטרוסקסואל, העלמת הביסקסואליות מפעילות של הקהילה הגאה, התייחסויות לקהילה הגאה בתור הקהילה ההומו לסבית, או אי הנגשת מידע בנושאים שונים הקשורים ליחסי מין וזוגיות.

===מיניות יתר===
ישנן מספר סטראוטיפים על ביסקסואלים, הנובעים מהתפיסה שהם מיניים יתר על המידה, לדוגמה שההנחה ביסקסואלים הם מופקרים מינית, פוליגמים או פוליאמורים. ההנחה בעיקר כלפי נשים ביסקסואליות שהיו מעוניינות להשתתף בסקס עם זוג סטרייטים "שלישייה" והצעות חוזרות לכך. העברת מחלות מין ובמיוחד איידס מהקהילה ההומוסקסואלית לציבור ההטרוסקסואלי או לקהילה הלסבית, וכו'. סטראוטיפ נפוץ הוא שביסקסואלים נמשכים לשני המינים, ועל כן מוכנים לקיים יחסי מין ללא אבחנה. לעיתים אף מצוירת הדמות של הביסקסואל כחלק מתאוות כוח וניצול. ייצוג זה מופיע בשלל ייצוגים בהן הדמות הרעה משתמשת במיניות ביסקסואלית כחלק מהיכולת לשלוט בשאר הדמויות, לדוגמה במופע הקולנוע של רוקי.

למרות שחלק מהביסקסואלים אכן אינם מונוגמיים או נהנים מפעילויות כגון שלישיות אין אלו מרכיבים של הקהילה והרבה פעמים ההפרזה בשכיחות של התופעות האלו גורמת לדעות קדומות כלפי חברי הקהילה.

===אופנת הביסקסואליות===
חלק מהביקורת נגד ביסקסואליות מתייחסת לאופנת הביסקסואליות (bisexual chic) שנפוצה בשנות השבעים בקרב גברים, ובשנות התשעים והאלפיים בקרב נשים. מבקרים טוענים שהיקף הביסקסואליות מנופח על ידי בני נוער וצעירים שאינם אלא מחקים סלבריטאים ביסקסואלים, בעיקר מוזיקאים ושחקנים, או שביסקסואליות היא שלב חולף בהתפתחות המינית, בו צעירים מתנסים בחוויות מיניות שלא יחזרו עליהן בבגרותם. לטענת חברי הקהילה התופעה נובעת דווקא משחרור יחסי בקרב בני הנוער ביחס למיניות שלהם כמו גם עליית המודעות לאופצייה להיות ביסקסואל או ביסקסואלית.

==נזקי הביפוביה==
בין נזקי הביפוביה ניתן למצוא: מתקפות פיזיות והשפלה שמסכנים את חייהם של חברי הקהילה. בריאות לקויה עקב חוסר הנגשת מידע ביחס למחלות מין וגם עקב פגיעה במצב הנפשי הנובעת מחוסר קבלה ותחושה שגם בתוך הציבור הכללי וגם בקהילה הגאה אין לביסקסואלים מקום. כמו כן נמצא שלביסקסואלים יש יחסית הרבה בעיות במציאת עבודה במשרה מלאה, אחוזי דיכאון ואובדנות גבוהים גם יחסית לשאר הקהילה הגאה ובהרבה מקרים ביסקסואלים מרגישים שהם חייבים להישאר בארון.

==ראו גם==

* הומופוביה
* טרנספוביה
* ביסקסואליות
* העלמה ביסקסואלית

==קישורים חיצוניים==

* [http://www.havanaisrael.info/ הבנ"ה - היום הבינלאומי נגד הומופוביה, לסבופוביה, טרנספוביה וביפוביה] 
* [https://www.havana.org.il/local/7828 דו"ח חדש באנגליה קובע: ביסקסואלים מדוכאים יותר מקבוצות אחרות], באתר הבנ"ה – IDAHOBIT - היום הבינלאומי למאבק בלהט"בפוביה – הומופוביה, טרנספוביה, לסבופוביה וביפוביה, 19 בפברואר 2012
* [http://www.tehila.org.il/homophobia/starting.html הומופוביה, לסבופוביה, ביפוביה וטרנספוביה] באתר תהל"ה
* שירי אייזנר, [http://www.gogay.co.il/content/article.asp?id=7418 ביפוביה מבית], באתר גוגיי.
* [https://www.wdg.co.il/סקר-חוויות-ביפוביות/ סקר בנושא ביפוביה מ-2017] באתר וודג'
* 
* 
* איתמר קציר, [https://www.haaretz.co.il/gallery/galleryfriday/2022-01-06/ty-article-magazine/.highlight/0000017f-dee7-d3ff-a7ff-ffe7cf1a0000 לקהילת הביסקסואלים נמאס שמוחקים אותה מהתרבות - מגזין תרבות], באתר הארץ, 6 בינואר 2022

== הערות שוליים ==

קטגוריה:אלימות נגד להט"ב
קטגוריה:ביסקסואליות
קטגוריה:שנאה
קטגוריה:פוביות